KIRJALLINEN KYSYMYS P-1010/02

esittäjä(t): Paulo Casaca (PSE) komissiolle

(4. huhtikuuta 2002)

Aihe: Ystävyyskaupunkiohjelman huono hallinto

Minulle on esitetty perusteltuja valituksia komission ystävyyskaupunkiohjelman huonon toiminnan ja puutteellisen hallinnon takia.

Joitakin merkkejä huonosta hallinnosta ja ylimielisyydestä on suoraan havaittavissa komission tiedonannossa DG EAC nro 63/2001(1), jossa kielletään hakemusten lähettäminen sähköisessä muodossa ja kerrotaan, että hallinnollisista päätöksistä ei ole valitusoikeutta (kohta 5 c). Asian osapuolet ovat kertoneet muista puutteista. Tällaisia ovat puhelinneuvonnan riittämättömyys, vastausten saaminen pyyntöihin kestää liian kauan, maksuviivästykset, postilähetysten viivästykset sekä hakemusten hylkääminen merkityksettömistä ja helposti korjattavissa olevista syistä.

Milloin komissio aikoo tehdä selvityksen asiaan liittyvien yksiköiden toiminnasta ja etenkin korjata perusoikeuskirjan 41 artiklaan, erityisesti sen 3 kohtaan liittyvät rikkomukset?

(1) EYVL C 283, 9.10.2001, s. 8.

Viviane Redingin komission puolesta antama vastaus

(15. toukokuuta 2002)

Komissio pitää ystävyyskaupunkitoimintaa erittäin tärkeänä ja kohentaa entisestään sille antamaansa tukea.

Tämän vuoksi komissio ja sen hiljattain perustettu koulutuksen ja kulttuurin pääosasto päätti vuoden 2000 puolivälissä käynnistää ystävyyskaupunkitoiminnan tukiohjelman sisäisen tarkastuksen. Tarkastuksessa kävi ilmi, että ystävyyskaupunkitoiminnan tukiohjelma on uudistettava perinpohjaisesti ja että on ehdottoman tärkeää kehittää selkeä, ennustettavissa oleva ja toimiva järjestelmä. Uuden järjestelmän pitäisi palvella tuensaajia paremmin ja varmistaa samalla, että tukien myöntämistä koskevia sääntöjä noudatetaan tiukasti.

Kun oli kuultu ystävyyskaupunkitoiminnan kansallisia ja alueellisia edustajia, heidän suostumuksellaan otettiin marraskuussa 2000 käyttöön ehdotuspyyntöjärjestelmä vuotta 2001 varten. Tämä merkitsi merkittävää muutosta ystävyyskaupunkiohjelmassa ja kuten odottaa saattoi pakotti ottamaan tuensaajien kannalta käyttöön sopeutumisjakson.

Komissio arvioi tämän siirtymäkauden järjestelyksi mielletyn uuden järjestelmän tiiviissä yhteistyössä ystävyyskaupunkitoiminnan edustajien ja Euroopan parlamentin kulttuurivaliokunnan kanssa. Tarkastelun tulokset vahvistettiin ystävyyskaupunkitoiminnan järjestöjen ja asiasta kiinnostuneiden parlamentin jäsenten kanssa 17. syyskuuta 2001 pidetyssä kokouksessa. Tarkastelun tulosten perusteella tarkistettu ehdotuspyyntöjärjestelmä otettiin käyttöön vuotta 2002 varten. Se pyrkii olemaan yksinkertainen, selkeä, avoin ja helppokäyttöinen mutta täyttämään samalla kuitenkin moitteetonta varainhoitoa koskevat komission tiukat vaatimukset. Vuoden 2002 ensimmäisellä neljänneksellä saadut kokemukset ovat rohkaisevia: muotoseikkojen vuoksi hylättyjen hakemusten määrä on huomattavasti pienempi kuin vuonna 2001. Tuensaajat ovat yleisesti ottaen olleet tyytyväisiä. Komissio aikoo edelleen käydä tiivistä vuoropuhelua ystävyyskaupunkitoimintaan liittyvien tahojen kanssa purkaakseen niin pian kuin mahdollista edellisen hallintojärjestelmän synnyttämät ruuhkat ja tarkistaakseen ja mukauttaakseen uutta järjestelmää vuosittain.

Komissio kiinnitti siirtymäkauden aikana erityishuomiota ohjelman hallintoon liittyviin viestintänäkökohtiin. On kehitetty yhteydenpitojärjestelmä hakijoiden kanssa (kirjeet, sähköpostit, puhelin), ja kaikkiin virallisiin teksteihin, lomakkeisiin, liiteasiakirjoihin ja yhteyspisteitä koskeviin tietoihin voi tutustua uusilla ja parannelluilla Internet-sivuilla(1).

Ehdotuspyyntö 63/01(2) ja ystävyyskaupunkitoiminnan tukiohjelman hallintomenettelyt vastaavat komission avustusten hallinnoinnin käsikirjassa esitettyjä periaatteita ja komission virkamiehiään varten laatimia hyvää hallintotapaa suhteissa yleisöön koskevia toimintasääntöjä. Lisäksi niissä noudatetaan Euroopan unionin perusoikeuskirjan 41 artiklan säännöksiä.

(1) http://europa.eu.int/comm/dgs/education_culture/towntwin/index_fi.html.

(2) EYVL C 283, 9.10.2001.